**Despărțire**

*Vasile Voiculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când falfaisi năframa în albul steag al mâinii

Se oglindea amurgul în apele fântânii;

Alături, săgetată în inimă de frică,

În clipa despărțirii gemu o turturică,

O rodie necoaptă cazu, de vierme roasă,

Crăpând, înăbușită de iarbă somnoroasă

Și, trist, pe poarta serii spre umbrele pieirii

Ieșea, pălit și rece, luceafărul iubirii,

Trecând ca peste-o rană, pe-un vânăt cer ca fierea.

Plecat peste fântână, vedeam în fund durerea

Cum turbura adâncul venind să se adape

Și prefăcea în sânge cleștarul scump de ape,

Cum se stingea amurgul și veștedul luceafăr

Și cum porneai departe și singură tu, cea făr’

De mila, luând cu tine în albul steag al mâinii,

Ca-n zări să mi le fluturi, năframele luminii,

Lăsându-mă, din golul fântânii cu balaur,

Să mă privească noaptea cu ochii ei de aur,

Pe când, cerând și dându-și c-un bun rămas iertarea,

Se-mbrățișau în umbră iubirea și uitarea.